b'\n_START_ARTICLE_\nLa Paso departamentas (Bolivija)\n_START_SECTION_\nPavadinimo kilm\xc4\x97\n_START_PARAGRAPH_\nLa Pasas anks\xc4\x8diau buvo vadintas Se\xc3\xb1ora de la Paz (liet. m\xc5\xabs\xc5\xb3 taikos ponia), siekiant paskatinti konkistadorus baigti tarpusavio vaidus.\n_START_SECTION_\nIstorija\n_START_PARAGRAPH_\nLa Paso departamentas buvo \xc4\xafkurtas 1826\xc2\xa0m. sausio 23 d. Antonio Jos\xc3\xa9 de Sucre \xc4\xafsakymu. Apie 1924\xc2\xa0m. nuo departamento buvo atskirta Madre de Dios teritorija._NEWLINE_1899\xc2\xa0m. spalio 10 d. \xc4\xaf La Paso miest\xc4\x85 buvo perkelta Bolivijos vyriausyb\xc4\x97s rezidencija.\n_START_SECTION_\nHidrografija\n_START_PARAGRAPH_\nLa Paso departamentas priklauso dviem \xc5\xa1alies baseinams: Titikakos e\xc5\xbeero ir Amazon\xc4\x97s up\xc4\x97s baseinams. Titikakos e\xc5\xbeeras yra auk\xc5\xa1\xc4\x8diausias (3 810\xc2\xa0m auk\xc5\xa1tyje) e\xc5\xbeeras Piet\xc5\xb3 Amerikoje ir auk\xc5\xa1\xc4\x8diausias pasaulyje e\xc5\xbeeras, naudojamas laivybai. Pagrindin\xc4\x97s up\xc4\x97s, \xc4\xaftekan\xc4\x8dios \xc4\xaf Titikakos e\xc5\xbeer\xc4\x85: Su\xc4\x8des (isp. Suches), Kaka ir \xc4\x8carchoko (isp. Chiarjoko). Desaguadero up\xc4\x97 jungia Titikakos ir Poopo (isp. Poop\xc3\xb3) e\xc5\xbeerus._NEWLINE_Amazon\xc4\x97s baseinui priklausan\xc4\x8dios Beni ir Madre de Dios up\xc4\x97s sudaro nat\xc5\xabralias sienas atitinkamai tarp La Paso ir Beni, La Paso ir Pando departament\xc5\xb3. Beni up\xc4\x97 prasideda \xc4\x8cakaltaja (isp. Chacaltaya) kalnuose pavadinimu \xc4\x8cokejapu (isp. Choqueyapu), v\xc4\x97liau \xc5\xbeinoma kaip La Paso, Bopi ir galiausiai Beni up\xc4\x97s. Pagrindiniai Beni intakai: Koroiko Songo (isp. Coroico Zongo), \xc4\x8caljana (isp. Challana), Mapiri, Tipuani, Tui\xc4\x8di (isp. Tuichi), Madidi._NEWLINE_Madre de Dios up\xc4\x97 prasideda Peru teritorijoje. Pagrindiniai jos intakai: Heath, Asunta, Manuripi, Manurime and Huipa Esada. Up\xc4\x97 Heath skiria Bolivijos ir Peru valstybes.\n_START_SECTION_\nKlimatas\n_START_PARAGRAPH_\nDepartamento klimatas skiriasi priklausomai nuo auk\xc5\xa1\xc4\x8dio: Altiplanui b\xc5\xabdingas \xc5\xa1altas auk\xc5\xa1tikalni\xc5\xb3 klimatas, regionai, kuri\xc5\xb3 auk\xc5\xa1tis vir\xc5\xa1ija 5000\xc2\xa0m, pasi\xc5\xbeymi nuolatiniu sniegu ir poliariniu \xc5\xa1al\xc4\x8diu. Teritorijose 2000-3400\xc2\xa0m auk\xc5\xa1tyje vyrauja vidutinis klimatas, teritorijose 500\xe2\x80\x932000\xc2\xa0m auk\xc5\xa1tyje\xc2\xa0\xe2\x80\x93 \xc5\xa1iltas, o departamento \xc5\xa1iaur\xc4\x97je Amazon\xc4\x97s lygumose\xc2\xa0\xe2\x80\x93 tropinis._NEWLINE_Kalnuotose vietov\xc4\x97se vidutin\xc4\x97 temperat\xc5\xabra svyruoja nuo -5 iki 18\xc2\xa0\xc2\xb0C, o Los Jungas dalyje nuo 20 iki 25\xc2\xa0\xc2\xb0C.\n_START_SECTION_\nDemografija\n_START_PARAGRAPH_\nPotosi departamento gyventoj\xc5\xb3 skai\xc4\x8dius sudaro 28,65\xc2\xa0% vis\xc5\xb3 Bolivijos gyventoj\xc5\xb3. Did\xc5\xbeioji gyventoj\xc5\xb3 dalis (66,04\xc2\xa0%) gyvena miestuose ir apie 33,96\xc2\xa0% gyvena kaimuose.\n_START_SECTION_\nEkonomika\n_START_PARAGRAPH_\nGamtini\xc5\xb3 resurs\xc5\xb3 \xc4\xafvairov\xc4\x97 l\xc4\x97m\xc4\x97 skirting\xc5\xb3 ekonomikos \xc5\xa1ak\xc5\xb3 vystym\xc4\x85si. Kultivuojamos \xc5\xbeem\xc4\x97s \xc5\xabkio kult\xc5\xabros priklauso nuo ekologin\xc4\x97s zonos: Altiplano plok\xc5\xa1\xc4\x8diakalnyje auginamos bulv\xc4\x97s, bolivin\xc4\x97s balandos, mie\xc5\xbeiai, avi\xc5\xbeos, sl\xc4\x97niuose\xc2\xa0\xe2\x80\x93 vynuog\xc4\x97s, persikai, slyvos, taip pat \xc4\xafvairi\xc5\xb3 r\xc5\xab\xc5\xa1i\xc5\xb3 dar\xc5\xbeov\xc4\x97s, Jungas regione\xc2\xa0\xe2\x80\x93 citrinmed\xc5\xbeiai, kavamed\xc5\xbeiai, \xc5\xbeem\xc4\x97s rie\xc5\xa1utai, kukur\xc5\xabzai, koka, cukranendr\xc4\x97s._NEWLINE_Departamente taip pat pl\xc4\x97tojama gyvulininkyst\xc4\x97. Kalnuose ir Altiplane m\xc4\x97sai ir vilnai dideliais kiekiais auginami kupranugarini\xc5\xb3 \xc5\xa1eimos atstovai: lamos, alpakos, vikunijos. Plok\xc5\xa1\xc4\x8diakalnyje taip pat ganomos ir didel\xc4\x97s bandos avi\xc5\xb3. \xc5\xa0velnesnio klimato regionuose yra nat\xc5\xabralios ganyklos, kuriose veisiami ir auginami galvijai, avys ir arkliai._NEWLINE_Taip pat reik\xc5\xa1minga \xc5\xbevejyba. Titikakos e\xc5\xbeere daugiausia gaudomi up\xc4\x97takiai. Daug skirting\xc5\xb3 r\xc5\xab\xc5\xa1i\xc5\xb3 \xc5\xbeuv\xc5\xb3 veisiasi ir La Paso, bei Beni up\xc4\x97se._NEWLINE_Departamente kasami ir \xc4\xafvair\xc5\xabs mineralai: auksas, alavas, volframas, \xc5\xa1vinas, cinkas, sidabras._NEWLINE_Vystomos skirtingos pramon\xc4\x97s \xc5\xa1akos. Gaminami verpalai, vilna, dirbtiniai pluo\xc5\xa1tai, alus, pramonin\xc4\x97s dujos, vamzd\xc5\xbeiai, plastikas, aliumininiai indai, kartonas, metalin\xc4\x97s va\xc5\xbeiuokl\xc4\x97s autobusams ir sunkve\xc5\xbeimiams, \xc4\xafvair\xc5\xabs chemikalai, da\xc5\xbeai, vaistai, cigaret\xc4\x97s, degtukai, batai, odiniai gaminiai, kompaktiniai diskai, baldai, cementas, juvelyriniai dirbiniai ir kt. Amatinink\xc5\xb3 gaminiai paprastai atspindi vietin\xc4\x99 kult\xc5\xabr\xc4\x85._NEWLINE_La Paso departamentas sukuria 25,04% Bolivijos BVP.'